পলিসিস্টিক ওভারি সিন্ড্রোম

**পিসিওএস নির্ণয়ঃ**

পিসিওএস একটি সিনড্রোম (অনেকগুলি লক্ষণের সমষ্টি), রোগ নয় (কারণ এখনও অজানা)। তাই পিসিওএস নির্ণয়ের কোন সুনির্দিষ্ট পরীক্ষা নেই। কিছু সুনির্দিষ্ট লক্ষণ থাকলে পিসিওএস সন্দেহ করা হয়। পিসিওএসের লক্ষণগুলি আবার অনেক রোগের সাথে মিলে যায়। তাই একই ধরনের রোগগুলি শারীরিক লক্ষণ দেখে ও টেস্টের মাধ্যমে বাদ দিতে হবে।  সব বাদ দেওয়ার পর পিসিওএস নির্ণীত হয়।

২০২৩ সালে প্রকাশিত আন্তর্জাতিক প্রমাণভিত্তিক নির্দেশিকা (International Evidence-based Guidelines for PCOS) অনুযায়ী,

**প্রাপ্তবয়স্কদের ক্ষেত্রে (মাসিক শুরু হওয়ার পর থেকে ৮ বছর বা তার বেশি হলে):** নিচের ৩ টি বৈশিষ্টের মধ্যে কমপক্ষে ২ টি থাকতে হবে......

১। অনিয়মিত মাসিক ২। অতিরিক্ত পুরুষ হরমোনের প্রমাণ (শারীরিক লক্ষণ এবং/অথবা রক্তে অতিরিক্ত পুরুষ হরমোন) ৩। ডিম্বাশয়ের চেহারাতে সুনির্দিষ্ট পরিবর্তন বা অতিরিক্ত এন্টিমুলারিয়ান হরমোন

**কিশোরীদের ক্ষেত্রে (মাসিক শুরু হওয়ার পর থেকে ৮ বছরের মধ্যে)ঃ** নিচের ২ টি বৈশিষ্ট্যের ২ টিই থাকতে হবে.......

১। অনিয়মিত মাসিক ২। অতিরিক্ত পুরুষ হরমোনের প্রমাণ (শারীরিক লক্ষণ এবং/অথবা রক্তে অতিরিক্ত পুরুষ হরমোন)

**এরপর যে রোগগুলি একই ধরনের লক্ষণ নিয়ে আসে তা বাদ দিতে হবেঃ**

১। থাইরয়েড হরমোন কম বা বেশি ২। অতিরিক্ত প্রোল্যাকটিন হরমোন (হাইপারপ্রোল্যাকটিনেমিয়া) ৩। ননক্লাসিক কনজেনিটাল এড্রিনাল হাইপারপ্লাসিয়া ৪। পিটুইটারি গ্রন্থির রোগের কারণে মহিলা হরমোন কমে যাওয়া [সেকেন্ডারি (হা্ইপোগোনাডোট্রপিক) হাইপোগোনাডিজম] ৫। কুশিং সিনড্রোম ৬। পুরুষ হরমোন তৈরিকারী টিউমার, ইত্যাদি

শারীরিক লক্ষণের ভিত্তিতে চিকিৎসক এই পরীক্ষাগুলির অনুরোধ করতে পারেন ।

**পিসিওএস নির্ণয়ের শর্তগুলির বিশদ বিবরণঃ**

***১। অনিয়মিত মাসিকঃ***

মাসিক প্রথম শুরু হওয়ার (Menarche) পর একবছর পর্যন্ত অনিয়মিত থাকতে পারে। কারণ এই সময় মাসিক নিয়ন্ত্রণের জন্য শরীরের হরমোন নিয়ন্ত্রণ প্রক্রিয়াটি অপরিপক্ব থাকতে পারে।  বেশিরভাগসময় নিয়মিত ডিম্বাশয় থেকে ডিম নিঃসৃত হয় না (Ovulation)।  তাই এ সময় পিসিওএস নির্ণয় করা যায় না। নিচের যে কোন একটি শর্তপূরণ করলেই তা অনিয়মিত মাসিক...........

**ক.** *জন্মের ১৫ বছরের মধ্যে বা স্তন আসার পর (Thelarche) থেকে ৩ বছরের মধ্যে মাসিক শুরু না হলে*

**খ.** *মাসিক শুরু হওয়ার ১ বছর থেকে ৩ বছরের মধ্যেঃ* ২১ দিনের আগে বা ৪৫ দিনের পর মাসিক হলে

**গ.** *মাসিক শুরু হওয়ার ৩ বছর পর থেকেঃ* ২১ দিনের আগে বা ৩৫ দিনের পর মাসিক হলে অথবা বছরে ৮ বারের কম মাসিক হলে

**ঘ.** *মাসিক শুরু হওয়ার ১ বছর পরঃ* যে কোন সময় একবার মাসিক ৩ মাসের বেশি বন্ধ থাকলে

আগে ২১ দিনের কমে মাসিক হওয়াকে পলিমেনরিয়া (বর্তমানে ঘন ঘন Frequent mens), ৩৫ -৯০ দিনের মধ্যে হলে অলিগোমেনরিয়া (বর্তমানে কদাচিৎ Infrequent mens) বলা হত।

বাচ্চা প্রসবের পর স্তনদান, গর্ভপাতের পর, বা জন্মনিয়ন্ত্রণ হরমোন পদ্ধতি (সূঁচ/পিল) ব্যবহারকালীন মাসিক বন্ধ থাকতে পারে যা আমলে নেওয়া যাবে না।

মাসিক নিয়মিত থেকেও ঠিকমত ডিম নিঃসৃত নাও হতে পারে। এক্ষেত্রে মাসিক হওয়ার ৭ দিন আগে প্রজেস্টেরন হরমোনটি মাপা যেতে পারে।

**২। অতিরিক্ত পুরুষ হরমোনের প্রমাণঃ Hyperandrogenism**

***ক. শারীরিক লক্ষণঃ Clinical hyperandrogenism- Hirsutism  (অবান্ছিত লোম)***

শরীরের ৯ টি পুরুষ হরমোনের প্রভাবযুক্ত স্থানে (গোঁফের স্থান, দাড়ির স্থান, বুক, উপরের পেট, তলপেট, পিঠের উপরের দিক, পিঠের নিচের দিকে,  বাহুতে,  উরুতে) ছেলেদের মত লোমের পরিমাণ নির্ণয় করে দেখা হয় তা যথেষ্ট পরিমাণে আছে কী না। একটি ছবির সাথে মিলিয়ে ০ - ৪ এর মধ্যে যে টি সবচেয়ে বেশি মেলে সেই নম্বর টি প্রতিটি স্থানে দেওয়া হয়। যদি এ নম্বরের পরিমাণ সবগুলি স্থান মিরিয়ে ৪ বা তার বেশি হয় তখন তা পিসিওএস নির্ণয়ের জন্য যথেষ্ট মনে করা হয় (Clinically significant hirsutism)। এই পদ্ধতির নাম পরিবর্তিত ফেরিম্যান-গেলওয়ে স্কোর (Modified Ferriman-Gallwey score)। মনে রাখতে হবে যে, শেভিং, ব্লিচিং, লেজার, ইত্যাদি পদ্ধতির মাধ্যমে মেয়েরা এই লোম কমিয়ে ফেলতে পারে। তাছাড়া হাল্কা বাদামি বা সাদা রংগের পাতলা চুলগুলি আমলে নেওয়া যাবে না।

অতিরিক্ত ব্রণ, নির্দিষ্ট নিয়ম মেনে মাথার চুল কমে যাওয়া, গলার স্বর মোটা হওয়া, বা মাসিকের রাস্তার উপরের দিকে পুরুষাঙ্গের মত মাংস দেখা যাওয়া ইত্যাদিও অতিরিক্ত পুরুষ হরমোনের লক্ষণ হলেও এদের রোগ নির্ণয়ে ব্যবহার করা হয় না। কারণ এগুলি সবসময় অবান্ছিত লোমের সাথে থাকে, একাকী থাকে না।

***খ. রক্তে অতিরিক্ত পুরুষ হরমোন (Biochemical hyperandrogenism or Hyperandrogenemia)ঃ***

খালি পেটে সকালে বিভিন্ন ধরনের পুরুষ হরমোন (Androgens) মাপা যেতে পারে.......

টোটাল টেস্টোস্টেরন

ফ্রি এন্ড্রোজেন ইন্ডেক্সঃ টেস্টোস্টেরন ও সেক্স হরমোন বাইন্ডিং গ্লোবিউলিনের শতকরা প্রকাশ

ফ্রি টেস্টোস্টেরন

এছাড়া প্রয়োজনেঃ এন্ড্রোস্টেনেডিওন ও ডিহাইড্রোএপিএন্ড্রোস্টেনেডিওন-সালফেট হরমোন মাপা যেতে পারে

হরমোন জাতীয় জন্মবিরতিকরণ পদ্ধতি ব্যবহার করলে কমপক্ষে ৩ মাস বনধ রেখে হরমোন পরীক্ষা করতে হবে।

***গ. ডিম্বাশয়ে সুনির্দিষ্ট চেহারার পরিবর্তনঃ  Polycystic ovary or Polycystic ovarian morphology***

মাসিক প্রথম শুরু হওয়ার আট বছর পর ডিম্বাশয় পরিপক্ক হয়। এসময় ডিম্বাশয়ে বড় বড় পানির থলে থাকতে পারে, ফলে ডিম্বাশয়ের আকার বড় থাকতে পারে। তাই এই ৮ বছরের মধ্যে আল্ট্রাসনোগ্রাফির চেহারার পরিবর্তন পিসিওএস নির্ণয়ে আমলে নেওয়া হয় না।

মাসিক চলাকালীন সময়ে বা ভালো হওয়ার সাথে সাথে আল্ট্রাসনোগ্রাফি করতে হয়। আল্ট্রাসনোগ্রাফির প্রবের তরঙ্গ দৈর্ঘের উপর এবং কোন পথে আল্ট্রাসনোগ্রাফি করা হচ্ছে তার উপর নির্ভর করে নিচের যে কোন একটি শর্ত পূরণ করলেই তা পিসিওএস নির্ণয়ে সাহায্য করে.......

যে কোন একটি ডিম্বাশয়ের আকার ১০ মি.লি বা তার বেশি হওয়া, বা

তলপেট দিয়ে বা কম তরঙ্গ দৈর্ঘের প্রব ব্যবহার করলে যে কোন ডিম্বাশয়ের প্রতি সেকশনে ১০ বা তার বেশি আর মাসিকের রাস্তায় বেশি তরঙ্গ দৈর্ঘের প্রব ব্যবহার করলে যে কোন ডিম্বাশয়ে ২০ বা তার বেশি ছোট আকারের ডিম থাকলে তা পলিসিস্টিক ওভারি। এই ডিমগুলিকেই ভুলভাবে সিস্ট বলা হয়।

মনে রাখতে হবে, পলিসিস্টিক ওভারি থাকা পলিসিস্টিক ওভারি সিনড্রমের একটি শর্ত। অনেক সাধারণ মহিলারও এটি থাকতে পারে।

আল্ট্রাসনোগ্রাফির বিভিন্ন সীমাবদ্ধতা থাকায় বর্তমানে এন্টিমুলারিয়ান হরমোন বেশি পেলে তা পলিসিস্টিক ওভারির সমার্থক মনে করা হয়।

***ঘ. একই ধরনের লক্ষণযুক্ত রোগগুলি বাদ দেওয়াঃ***

বিভিন্ন হরমোনজনিত রোগ অনিয়মিত মাসিক বা অবান্ছিত লোম নিয়ে প্রকাশ হয়। এরোগগুলি রোগের ইতিহাস, শারীরিক লক্ষণ, ও নির্দিষ্ট টেস্টের মাধ্যমে বাদ দিতে হবে। এদেরকে একত্রে বিভিন্ন নামে ডাকা হয় - মিথ্যা/ অস্বাভাবিক/ কারণযুক্ত পিসিওএস

অনিয়মিত মাসিক নিয়ে আসতে পারেঃ মাসিক শুরু হওয়ার প্রথম বছর, মাসিক বন্ধ হওয়ার আগে, স্থূলতা, অনিয়ন্ত্রিত ডায়াবেটিস, থাইরয়েড হরমোনের সমস্যা, অতিরিক্ত প্রোল্যাকটিন হরমোন, এক্রোমেগালি, কেমোথেরাপি

অনিয়মিত মাসিক ও অবান্ছিত লোমঃ কনজেনিটাল এড্রিনাল হাইপারপ্লাসিয়া, ডিম্বাশয়/ এড্রিনাল গ্রন্থির পুরুষ হরমোন তৈরি করা টিউমার, কুশিং সিনড্রোম, ওষুধ- ভেলপ্রোয়েট, বিভিন্নভাবে শরীরে পুরুষ হরমোন সেবন করা

**একনজরে পলিসিস্টিক ওভারি সিনড্রোম নির্ণয়ের ধাপসমূহঃ**

**১ম ধাপঃ** অনিয়মিত মাসিক + যথেষ্ট অবান্ছিত লোম + সমলক্ষণযুক্ত রোগের অনুপস্থিতি = পিসিওএস

**২য় ধাপ:** শুধু অনিয়মিত মাসিক + যথেষ্ট অবান্ছিত লোম নেই > রক্তে পুরুষ হরমোন পরীক্ষা

অনিয়মিত মাসিক + রক্তে অতিরিক্ত পুরুষ হরমোন + সমলক্ষণযুক্ত রোগের অনুপস্থিতি = পিসিওএস

**৩য় ধাপঃ** যে কোন ১টি- অনিয়মিত মাসিক বা যথেষ্ট অবান্ছিত লোম

***মাসিক শুরু হওয়ার পর কমপক্ষে ৮ বছর পূর্ণ হলেঃ*** আল্ট্রাসনোগ্রাফি বা এন্টিমুলারিয়ান হরমোন

অনিয়মিত মাসিক বা যথেষ্ট অবান্ছিত লোম + আল্ট্রাসনোগ্রাফিতে সুনির্দিষ্ট চেহারা বা  অতিরিক্ত এন্টিমুলারিয়ান হরমোন +

সমলক্ষণযুক্ত রোগের অনুপস্থিতি = পিসিওএস

***মাসিক শুরু হওয়ার পর কমপক্ষে ৮ বছর পূর্ণ না হলেঃ*** আল্ট্রাসনোগ্রাফি বা এন্টিমুলারিয়ান হরমোন নির্দেশিত নয়

এধরনের রোগীকে আমরা পিসিওএস হওয়ার ঝুঁকি সম্পন্ন বলে চিহ্নিত করে ফলোআপে রাখতে পারি।

**পলিসিস্টিক ওভারি সিনড্রোম ** (**পিসিওএস**) হল মহিলাদের মধ্যে অ্যান্ড্রোজেন (পুরুষ হরমোন) এর মাত্রা বেড়ে যাবার জন্য কিছু উপসর্গের সমাহার। পিসিওএস আসলে একটি হরমোনজনিত ব্যাধি। সাধারণত সুস্থ মহিলাদের ডিম্বাশয় প্রত্যেক মাসে একটি করে ডিম্বানু ছেড়ে থাকে। এটি গর্ভদশা চলাকালীন পরিণত হয় নতুবা নির্মূল হয়ে একটি সাধারণ মাসিক চক্রের রূপ নেয়। কিন্তু যখন মেয়েদের শরীরে অ্যান্ড্রোজেন হরমোন স্বাভাবিকের চেয়ে অনেক বেড়ে যায় তখন অ্যান্ড্রোজেন হরমোন আধ্যিকের কারণে ডিম্বাশয়ের আশপাশে ছোট ছোট সিস্ট তৈরি হয়। ফলে ডিম্বাশয় থেকে যে ডিম্বাণু বড় হয়ে ডিম বের হওয়ার কথা, তাতে বাধা সৃষ্টি হয় এবং এভাবে একসময় ডিম বের হওয়া বন্ধ হয়ে যায়। পিসিওএসে আক্রান্ত মহিলাদের ডিম্বানুগুলি সঠিক ভাবে বেড়ে ওঠে না অথবা নিয়মিত ডিম্বস্ফোটন চক্রের সময় ডিম্বানু ছাড়ার ক্ষেত্রে বাধা সৃষ্টি হয়। এর ফলে নিয়মিত ঋতুচক্র বাধাগ্রস্থ হয়।

পিসিওএস-এ আক্রান্ত বেশিরভাগ মহিলাদের মধ্যে উচ্চ মাপের আন্ড্রোজেন অথবা পুরুষ হরমোনগুলির উপস্থিতি থাকে। এই রোগের বেশিরভাগ বাইরের ও ভেতরের সমস্যাগুলি আন্ড্রোজেন বৃদ্ধিজনিত সমস্যার সঙ্গে জড়িত৷ জিনগত এবং পরিবেশগত কারণের মিলিত প্রভাবে পিসিওএস হতে দেখা যায়।

পলি কথার অর্থ অনেক সুতরাং পলিসিস্টিক মানে হল অনেকগুলো সিস্ট। পিসিওএসের প্রধান বৈশিষ্ট্যই হল জরায়ু থেকে ডিম নির্গত না হওয়া। তার পরিবর্তে যা ঘটে তা হল ডিমের চারপাশে তরল জমে সেগুলো সিস্টে পরিণত হয়। যদিও এই বৈশিষ্ট্যের কারণে একে পলিসিস্টিক ডিসওর্ডার বলা হয় তবুও অনেকক্ষেত্রেই সব মেয়েদেরই  ডিম্বাশয়ে একাধিক সিস্ট নাও থাকতে পারে না। যেহেতু একাধিক কারণে পিসিওএস হয়ে থাকে তাই এর একক কোন চিকিৎসা নেই।

১৮ থেকে ৪৪ বছরের মহিলাদের মধ্যে সবচেয়ে সাধারণ এন্ডোক্রিন গ্রন্থির রোগ হল পিসিওএস।  এই বয়সের প্রায় ২% থেকে ২০% মহিলা এই অসুখে আক্রান্ত। এই রোগের একটি প্রধান কারণ হল হরমোনের অসামঞ্জস্যতার জন্য মহিলাদের শারীরিক উর্বরতা কমে যাওয়া।

বর্তমানে যাকে পিসিওএস বলা হয় সেই রোগের  প্রাচীনতম বর্ণনা পাওয়া যায় ১৭২১ সালে ইটালিতে।

## লক্ষণ ও উপসর্গ

এই রোগের লক্ষণ এবং উপসর্গগুলো ব্যক্তিভেদে ভিন্ন ভিন্ন হয়ে থাকে। কারো কারো একটি দুটি উপসর্গ থাকতে পারে আবার কারো অনেকগুলো উপসর্গ থাকতে পারে। এমনকি একজন মেয়ের মধ্যেই ভিন্ন ভিন্ন সময়ে ভিন্ন ভিন্ন লক্ষণ বেড়ে যেতে বা কমে যেতে দেখা যায়। পিসিওএস এর সাধারণ লক্ষণ ও উপসর্গগুলো নিম্নরূপঃ

* ঋতুস্রাবের ব্যাধি: অধিকাংশ সময়ে পিসিওএস এর জন্য দেখা যায় অলিগোমেনোরিয়া (এক বছরে নয়ের কম ঋতুচক্র) বা অ্যামেনোরিয়া (পর পর তিন বা তার বেশি মাস ধরে কোন ঋতুস্রাব না হওয়া), কিন্তু অন্য কিছু কিছু ঋতুস্রাবের ব্যাধিও দেখা দিতে পারে।
* উচ্চ মাত্রায় পুরুষ হরমোন: এটিকে ইংরেজিতে বলা হয় হাইপারঅ্যান্ড্রোজেনিজম। নারীর শরীরে উচ্চ মাত্রায় পুরুষালী হরমোন নিসৃত হওয়ার ফলে বেশ কিছু লক্ষণ দেখা যায় যেমন:
** ব্রণ - ব্রণের সমস্যা দেখা দিতে পারে বা পূর্বে তুলনায় বেড়ে যেতে পারে বা নতুন করে দেখা দিতে পারে।
** হিরসুটিজম - শরীরে পুরুষের মত লোম, যেমন গালে এবং বুকে লোম ওঠা। তবে অন্য জাতির থেকে পিসিওএস আক্রান্ত এশিয়ানদের হিরসুটিজম হবার সম্ভাবনা কম।
** হাইপারমেনোরিয়া - অতিরিক্ত এবং বেশিদিন চলা রক্তস্রাব, 
** অ্যান্ড্রোজেনিক অ্যালোপেশিয়া - চুল পাতলা হয়ে যাওয়া বা বিক্ষিপ্তভাবে চুল উঠে যাওয়া
উপর্যুক্ত লক্ষণগুলো ছাড়াও আরো অন্য কিছু লক্ষণ ও আসতে পারে। আন্দাজমত পিসিওএস আক্রান্ত (এনআইএইচ/এনআইসিএইচডি ১৯৯০ এর রোগনির্ণয়ের মানদণ্ড দ্বারা) তিন চতুর্থাংশ মহিলার হাইপারঅ্যান্ড্রোজেনিমিয়া পাওয়া গেছে।
* বিপাকীয় লক্ষণ: পিসিওএসে আক্রান্তদের মধ্যে দেখা গেছে সেন্ট্রাল ওবেসিটি বা শরীরের মধ্যাঞ্চলে মেদ জমার প্রতি প্রবণতা এবং ইনসুলিন রেজিট্যান্স তৈরী হওয়ার মত কিছু লক্ষণ। পিসিওএস আক্রান্ত মহিলাদের মধ্যে সিরাম ইনসুলিন, ইনসুলিন রেজিট্যান্স, এবং হোমোসিস্টাইন এর মাত্রা বেশি থাকে।
* অ্যাকান্থোসিস নাইগ্রিকান্স - ঘাড়ের পেছনে, হাতের নিচে কালো ছোপ, বগলের ত্বক গাঢ় হওয়া ও পুরু হয়ে যাওয়া। 
* স্বর - গলার স্বর পুরুষালী হওয়া বা মোটা (অনেক কম দেখা যায়)
* ডিম্বাশয়ে একাধিক সিস্ট, বড় ডিম্বাশয় এবং তলপেটে ব্যাথা 
* গর্ভধারণে ব্যর্থতা: এটি সরাসরি দীর্ঘস্থায়ী অ্যান ওভ্যুলেশন (ডিম্বপাত না হওয়া) থেকে আসে।

পিসিওএস সঠিকভাবে চিকিৎসা না করলে এবং রোগী যদি মোটা হতে থাকেন, তাহলে দীর্ঘকালীন জটিলতা দেখা দিতে পারে। পিসিওএসের সাথে সম্পর্কিত অন্যান্য যে লক্ষনগুলো জটিলতর অবস্থায় দেখা যায় সেগুলো হলঃ
* টাইপ-২ বহুমূত্র রোগ - ডায়াবেটিস বা ইনসুলিন প্রতিরোধ্যতা, গর্ভাবস্থায় ডায়াবেটিস
* অতিস্থূলতা 
* অবস্ট্রাকটিভ স্লিপ অ্যাপনিয়া 
* হৃদরোগ মেটাবলিক সিনড্রোম - স্থুলতা, উচ্চ রক্তচাপ এবং ডায়াবেটিস
* মেজাজ পরিবর্তন - যেমন ডিপ্রেশন, এঙ্গজাইটি অতবা খাদ্য গ্রহণে ব্যতয় ইত্যাদি
* জরায়ুর ক্যান্সার।
* গর্ভপাত হবার সম্ভবনা দেখা দেয়।
* প্রি-একলাম্পশিয়া
* উচ্চ রক্তচাপ 
## কারণ
থাম্ব|Polycystic ovaries
অতিস্থূলতা, যথেষ্ট ব্যায়াম না করা, পারিবারিক ইতিহাসে আগে কারো হয়েছে এমন হলে তার সাথে এর যোগসাজস আছে বলে ধারণা করা হয়। 
অজানা কারণের জন্য পিসিওএস একটি হেটারোজেনাস ডিসঅর্ডার। কিছু প্রমাণ থেকে জানা গেছে এটি একটি জেনেটিক রোগ।এই প্রমাণগুলি সংগ্রহ করা হয়েছে পারিবারিক ইতিহাসে বেশি দেখতে পাওয়ার ক্ষেত্রে, ডাইজাইগোটিক যমজের তুলনায় অধিক ঘটা মোনোজাইগোটিক যমজ এর ক্ষেত্রে এবং এন্ডোক্রিন ও বিপাকীয় লক্ষণে পিসিওএস এর উত্তরাধিকারিতা থেকে। কিছু প্রমাণ থেকে জানা গেছে যে *ইউটেরো তে* সাধারণত মাত্রার থেকে উচ্চ মাত্রায় অ্যান্ড্রোজেনএর সম্মুখীন হলে পরবর্তী জীবনে পিসিওএস হবার ঝুঁকি বেড়ে যায়।

মহিলাদের মধ্যে জিনগত উপাদানগুলি উচ্চ জেনেটিক পেনিট্রেশন কিন্তু পরিবর্তনশীল এক্সপ্রেসিভিটি সহ অটোসোমাল ডমিনেন্ট ধরনে উত্তরাধিকারসূত্রে প্রাপ্ত বলে মনে হয়; এর অর্থ, প্রতিটি শিশুর ৫০% সম্ভাবনা থাকে পিতা বা মাতার থেকে জিনগত রূপান্তর (গুলি)র উত্তরাধিকারী হওয়ার, এবং, যদি একটি মেয়ে রূপান্তর (গুলি) পায়, মেয়েটি কিছু পরিমাণে অসুখটিও পাবে।  জিনগত রূপান্তর (গুলি) বাবা অথবা মায়ের থেকে উত্তরাধিকারসূত্রে পাওয়া যায়, এবং ছেলে বা মেয়ে উভয়তে চালিত হয় (ছেলেদের ক্ষেত্রে কেঊ উপসর্গহীন বাহক হতে পারে বা কিছু উপসর্গ থাকতে পারে যেমন অল্প বয়সে টাকপড়া এবং/অথবা অতিরিক্ত লোম) এবং মেয়েদের ক্ষেত্রে, পিসিওএস এর লক্ষণ দেখা যাবে। অ্যালিল সহ মহিলাদের ক্ষেত্রে ওভারিয়ান ফলিকল এর থিকা কোষ থেকে উচ্চমাত্রায় অ্যান্ড্রোজেন ক্ষরিত হয়ে অন্তত আংশিকভাবে ফেনোটাইপ (কোনো জীবের বৈশিষ্ট্যগুলির বাহ্যিক প্রকাশ ওই জীবের ফেনোটাইপ বলে) নিজের বৃদ্ধি ঘটায়। । ঠিক কোন জিনটি প্রভাবিত হয় তা এখনো চিহ্নিত করা যায়নি।  কিছু বিরল ঘটনায় দেখা গেছে, একটি মাত্র জিনের পরিব্যক্তি থেকে সিনড্রোমের ফেনোটাইপ ঘটতে পারে। লক্ষণগুলির রোগ সৃষ্টি করার ক্ষমতা বুঝে দেখা গেছে, এটি একটি জটিল বহু জিনগত অসুখ।

## রোগ নির্ণয়
বর্তমানে পিসিওএস নির্ণয়ে একক কোন পরীক্ষা নেই। অনেকগুলো বিষয় পরীক্ষা নিরীক্ষা করে সিদ্ধান্ত নিতে হয় তার মধ্যে রয়েছে ক্লিনিক্যাল তথ্য, রোগীর অন্য কোন রোগ বা পারিবারিক ইতিহাস এবং শারিরীক পরীক্ষা ও ল্যাব পরীক্ষা। কিছু পরীক্ষা পিসিওএস আসলেই আছে নাকি অন্য কোন উৎস থেকে রোগীর সমস্যা হচ্ছে তা জানার জন্য করা হয় উদাহরণসরূপ ডিম্বাশয় বা এড্রিনাল গ্লান্ডে কোন টিউমার থাকলে তার কারণে অত্যধিক এনড্রোজেন হরমোন নিসৃত হতে পারে। আবার এড্রিনাল গ্লান্ড যদি অস্বাভাবিক বড় হয় তখনও অতিমাত্রায় এনড্রোজেন হরমোন নিসৃত হতে পারে যা আসলে পিসিওএস নয়।

সাধারণত রোগ হিসেবে চিহ্নিত করা হয়, নিম্নলিখিত তিনটির মধ্যে অন্তত দুটি পাওয়া গেলে: ডিম্বপাত না হওয়া, উচ্চ মাত্রার অ্যান্ড্রোজেন, এবং ওভারিয়ান সিস্ট। আল্ট্রাসাউন্ড করে সিস্ট আছে কিনা নির্ণয় করা যায়। একইরকম উপসর্গ দেখা যায় যেগুলিতে সেগুলি হল অ্যাড্রেনাল হাইপারপ্লেসিয়া, হাইপোথাইরয়েডিজম, এবং রক্তে উচ্চ ​​মাত্রায় প্রোল্যাক্টিন এর উপস্থিতি।

### পিসিওএস ল্যাব টেস্ট

* টেস্টোস্টেরন Testosterone – শুরুতেই এই টেস্ট করা হয় যা দ্বারা বোঝা যায় অতিরিক্ত এনড্রোজেন হরমোন তৈরী হচ্ছে কিনা যাদের পিসিওএস আছে তাদের ক্ষেত্রে এটি standard/normal থেকে বেশি হয়।
* এসএইচবিজি Sex hormone binding globulin (SHBG) – পিসিওএস থাকলে কম পরিমানে থাকে
* এএমএইচ Anti-Müllerian hormone (AMH) – ডিম্বানু তৈরী হবার হার বুঝায়। যাদের পিসিওএস সমস্যা থাকে তাদের বেলায় এটি সাধারনের তুলনায় বেশি দেখা যায়।
* এফএসএইচ Follicle stimulating hormone (FSH) – পিসিওএস রোগীদের ক্ষেত্রে কম বা সাধারণ মাত্রায় থাকে।
* এলএইচ Luteinizing hormone (LH) – বেশি মাত্রায় থাকে
* ইস্ট্রোজেন Estrogens – সাধারণ বা বেশি মাত্রায়
* ডিএইচইএএস DHEAS – বেশি মাত্রায় থাকে
* এন্ড্রোস্টেনডাইঅন Androstenedione – বেশি মাত্রায় থাকতে পারে

কিছু টেস্টের মাধ্যমে একই রকম লক্ষণ ও উপসর্গ আছে এমন কিছু অসুখ যেমন অ্যাড্রেনাল হাইপারপ্লেসিয়া, হাইপোথাইরয়েডিজম, এবং রক্তে উচ্চ ​​মাত্রায় প্রোল্যাক্টিন ইত্যাদি থেকে পিসিওএস আসলেই হয়েছে কিনা বোঝার জন্য করা হয় যেমন: 
* থাইরয়েড স্টিমুলেটিং হরমোন Thyroid-stimulating hormone (TSH) – থাইরয়েড সম্পর্কিত সমস্যা আছে কিনা তা জানার জন্য
* কর্টিসল Cortisol – adrenocorticotropic hormone অতিরিক্ত মাত্রায় নিসৃত হচ্ছে কিনা তা জানার জন্য কুশিং সিনড্রোম আছে কিনা নির্ণয়ের জন্য (cushing syndrome)
* প্রোলেক্টিন Prolactin – হাইপারপ্রোলেক্টিন (hyperprolactinemia) কিনা তা জানার জন্য 
* ১৭-হাইড্রোঅক্সিপ্রজেস্টেরন 17-hydroxyprogesterone – কনজেনিটাল এড্রিনাল হাইপারলেপসিয়া কিনা তা নির্ণয়ের জন্য
* এইচসিজি Human chorionic gonadotropin (hCG) – প্রেগনেন্সির জন্য একই রকম লক্ষণ দেখা দিচ্ছে কিনা
* আইজিএফ-১ IGF-1 – গ্রোথ হরমোনের আধিক্যের কারণে এক্রোমিগালি (acromegaly) হচ্ছে কিনা তা নির্ণয়ের জন্য

পিসিওএস নির্ধারিত হলে পিসিওএস হতে উৎপন্ন অন্যান্য সমস্যা রোগীর রোগ বাড়িয়ে দিচ্ছে কিনা বা অন্য কোন জটিলতা তৈরী করছে কিনা তা জানার জন্য করা হয় আরো কিছু টেষ্ট:

* রক্তের লিপিড প্যানেল টেস্ট (Lipid panel) – হৃদরোগের কোন লক্ষণ আছে কিনা বা জটিলতা তৈরী হচ্ছে কিনা তা বোঝার জন্য; low HDL, high LDL, high total cholesterol অথবা triglycerides বেড়ে গেলে ঝুকি আছে।
* গ্লুকোজ টেস্ট Glucose or A1c – ডায়াবেটিস নির্ণয়ের জন্য।

### অন্যান্য পরীক্ষা
* তলপেটের আল্ট্রা - ডিম্বাশয়ের আকৃতি, সিস্ট আছে কিনা, ডিম্বাশয় বড় হয়ে গিয়েছে কিনা বা কোন টিউমার রয়েছে কিনা পরীক্ষার জন্য। পিসিওএস রোগীদের ডিম্বাশয় সাধারণের তুলনায় ১.৫ থেকে ৩ গুন বড় দেখা যায়। ডিম্বাশয়ে ২০ বা তার অধিক জলজ সিস্ট দেখা যায়। সিস্টগুলো ডিম্বাশয়ের গায়ে নেকলেস গয়নার মত দেখতে পাওয়া যায়। ৯০% পিসিওএস রোগীর ক্ষেত্রে এমনটা দেখা যায় কিন্তু এখন মজার তথ্য হল প্রায় ২৫% মহিলা যাদের কিনা কোন পিসিওএস উপসর্গ নেই তাদেরও এমন দেখা যায়।   
* ল্যাপারোস্কোপি Laparoscopy - সাধারণভাবে ঔষধের মাধ্যমে সিস্ট না সারলে প্রয়োজনে সিস্ট অপারেশনে ব্যবহার করা হয়। 

## প্রতিরোধ এবং চিকিৎসা

যেহেতু একাধিক কারণে পিসিওএস জটিলতা তৈরী হয় তাই একক কোন চিকিৎসা নেই এটি ভাল করার তবে পরীক্ষা নিরীক্ষায় প্রাপ্ত তথ্যের ভিত্তিতে জটিলতা নিরসন করলে ভাল ফল পাওয়া যায়। রোগের তীব্রতা, রোগীর শারীরিক সক্ষমতা এবং গর্ভধারনের ইচ্ছার উপর সম্পূর্ণ বিষয় নির্ভর করে। জীবনধারায় পরিবর্তন, যেমন ওজন কমানো এবং ব্যায়াম করা, এগুলিই হল এর চিকিৎসা। ডায়েট কন্ট্রোল, ব্যায়াম এবং ওজন নিয়ন্ত্রনের উপর গুরুত্ব দিয়ে পিসিওএস দূর করা সম্ভব। সবুজ শাক-সবজি খাওয়া, ব্লাড প্রেসার কমানো গেলে ডায়াবেটিস, উচ্চ রক্তচাপ, চর্বিতে কোলেস্টরলের মাত্রা কমালে পিসিওএস দূর হবার সম্ভাবনা বাড়ে।

রোগী যদি নিজেদের ওজন পাঁচ শতাংশ কমাতে পারেন, তাহলে তাঁদের পিরিয়ড নিয়মিত হতে শুরু করবে। আর ওজন ১০ শতাংশ কমাতে পারলে ডিম্বাশয়ের কার্যক্রম স্বাভাবিক হবে এবং বন্ধ্যাত্বের সমস্যা পুরোপুরি দূর হবে। পিসিওএসের রোগীদের অবশ্য ওজন কমানো অনেক কঠিন। প্রচুর পানি পান করতে হবে, ফলমূল ও শাকসবজি খেতে বেশি করে খেতে হবে। 

জন্ম নিয়ন্ত্রণ বড়ি ব্যবহার করলে রজঃস্রাব স্বাভাবিক হয়, অবাঞ্ছিত লোম এবং ব্রণ থেকে মুক্তি পাওয়া যায়।

মেটফরমিন এবং অ্যান্টি-অ্যান্ড্রোজেন জাতীয় ঔষধ ব্যবহার করলে রজঃস্রাব স্বাভাবিক হয়, অবাঞ্ছিত লোম এবং ব্রণ থেকে মুক্তি পাওয়া যায়। এতে আরো ইনসুলিনের প্রতিরোধ্যতা হ্রাস পায় এবং ডায়াবেটিসের সম্ভাবনা কমে।    যাঁদের অন্যান্য ব্যবস্থা কাজ করেনি তাদের জন্য ইন ভিট্রো ফার্টিলাইজেশন পদ্ধতি ব্যবহার করা হয়।

বিশেষ রকম ব্রণ চিকিৎসা এবং অবাঞ্ছিত লোম অপসারণ পদ্ধতি ব্যবহার করা যেতে পারে। হরমোনের মাত্রা নিয়ন্ত্রনের জন্য ঔষধ - Metformin বা Levothyroxine বা carbimazole এবং propylthiouracil। ব্রন এবং অতিরিক্ত চুলের সমস্যার জন্য ঔষধ বা লেজার বা ওয়াক্সিং করা যেতে পারে। ডিম্বাশয় ডিম্বস্ফোটন উর্বরতার জন্য - Clomiphene or Clomid জাতীয় ঔষধ ব্যবহার করা হয়। যাদের জরায়ুর ক্যান্সার ঝুকি রয়েছে তা কমানোর জন্য ডাক্তারের নির্দেশিত ঔষধ সেবন করতে হবে।

## তথ্যসূত্র

## বহিঃসংযোগ

* Guide to the Best Practices in the Evaluation and Treatment of PCOS by the AACE/ACE Disease State Clinical Review
* Polycystic Ovarian Syndrome -- NIH National Institute of Child Health and Human Development

বিষয়শ্রেণী:স্ত্রীরোগ
বিষয়শ্রেণী:স্ত্রীরোগ ও প্রসূতিবিজ্ঞান সম্পর্কিত ব্যাধি
বিষয়শ্রেণী:অতিস্থূলতা সম্পর্কিত স্বাস্থ্যগত অবস্থা
বিষয়শ্রেণী:নারীদের সিনড্রোম